Obama: Arrestimi i Mlladiçit - një ditë e rëndësishme për viktimat e luftës
SHBA iu bashkuan aleatëve të tyre evropianë dhe grupeve për të drejtat e njeriut duke përshëndetur arrestimin e Mlladiçit
Reagimi i Shteteve të Bashkuara përfshinte një deklaratë nga Presidenti Barak Obama, ku lavdërohej qeveria e Presidentit Boris Tadiç për ato që cilësoheshin si “përpjekje të vendosura” për të garantuar që Mlladiçi do të ballafaqohej me drejtësinë. Zoti Obama e cilësoi këtë një ditë të rëndësishme për viktimat e Mlladiçit, për Serbinë, Bosnjen, Shtetet e Bashkuara dhe drejtësinë ndërkombëtare. Zëvendës zëdhënësi i Departamentit të Shtetit Mark Toner tha se arrestimi, megjithëse i vonuar, tregon se drejtësia ndërkombëtare funksionon: Arrestimi i Mlladiçit, i akuzuar për gjenocid dhe krime lufte nga Gjykata Ndërkombëtare për Krime Lufte në ish-Jugosllavi, u përshëndet si “një hap i rëndësishëm drejt drejtësisë” nga organizata Amnesty International. Organizata Human Rights Watch tha se arrestimi tregon se askush nuk është mbi ligjin. Drejtori i programit për drejtësi ndërkombëtare pranë kësaj organizate, Riçard Diker e cilësoi Mlladiçin si “personifikim i brutalitetit” në luftrat ballkanike. Zoti Diker tha se nuk kishte diskutim që Mlladiçi kishte një rrjet mbështetjeje në Serbi dhe kujtoi ish-kryeministrin Zoran Gjingjiç që u vra në vitin 2003, si rezultat i një fushate kundër figurave kriminale dhe përkrahësve të tyre. Ai shprehu shpresën se me arrestimin e Mlladiçit, qeveria e Tadiçit mund ta udhëheqë Serbinë drejt të ardhmes evropiane: Daniel Server ishte i dërguari i Departamentit të Shtetit në Bosnje në kohën e masakrës së Srebrenicës dhe tani është analist politik. Ai e cilësoi arrestimin një zhvillim shumë të mirëpritur për qeverinë serbe, që përkon me vizitën në Serbi të shefes së politikës së jashtme të Bashkimit Evropian Kathrin Ashton dhe pak ditë para një raporti nga gjykata e Hagës mbi bashkëpunimin e Serbisë. Zoti Server thotë se arrestimi forcon pozitën politike të Presidentit Tadiç dhe shton se shpreson që zoti Tadiç do ta shfrytëzojë këtë moment për të reformuar shërbimin e sigurimit në vend: Riçard Diker i organizatës Human Rights Watch thotë se çështja e krimeve të luftës mbetet ende e hapur, pasi i akuzuari për krime lufte, serbi i Kroacisë Goran Haxhiç nuk është kapur ende. Ai akuzohet për krime lufte për rolin e tij në persekutimin e civilëve kroatë dhe civilëve të tjerë joserbë në fillim të viteve 1990 në rajonin e kontrolluar nga kryengritësit serbë në Kroaci.